b'\n_START_ARTICLE_\n\xc4\x8crna podgana\n_START_SECTION_\nOpis\n_START_PARAGRAPH_\n\xc4\x8crna podgana zraste do 24 centimetrov v dol\xc5\xbeino, rep pa je gol in dalj\xc5\xa1i od telesa. Kljub imenu se \xc4\x8drna podgana pojavlja tudi v drugih barvah od \xc4\x8drne do svetlo rjave, spodnji del telesa pa je svetlej\xc5\xa1ih odtenkov. \xc4\x8crne podgane \xc5\xbeivijo od 2\xe2\x80\x933 leta, obi\xc4\x8dajno v skupinah, ki lahko \xc5\xa1tejejo do 60 osebkov. Za razliko od drugih vrst podgan je \xc4\x8drna podgana slab\xc5\xa1i plavalec in bolj\xc5\xa1i plezalec, ki se pred nevarnostjo vedno umakne na vi\xc5\xa1je le\xc5\xbee\xc4\x8de predmete._NEWLINE_\xc4\x8crne podgane so vsejede \xc5\xbeivali, ki se po ve\xc4\x8dini prehranjujejo z rastlinsko hrano, pa tudi z \xc5\xbeu\xc5\xbeelkami, pti\xc4\x8djimi mladi\xc4\x8di ter odpadki.\n_START_SECTION_\nRaz\xc5\xa1irjenost\n_START_PARAGRAPH_\n\xc4\x8crna podgana je pri\xc5\xa1la v Evropo iz ju\xc5\xbene Azije med drugim in \xc5\xa1estim stoletjem. Samica skoti od 7 do 9 golih in slepih mladi\xc4\x8dev, ki spolno dozorijo s \xc5\xa1tirimi meseci. Na leto imajo ve\xc4\x8d legel (od tri do \xc5\xa1est), odvisno od koli\xc4\x8dine hrane, ki je na voljo odrasli \xc5\xbeivali._NEWLINE_Plenilci, ki plenijo \xc4\x8drne podgane, so ve\xc4\x8dje ujede, sove, lisica, kuna, dihur, podlasica, doma\xc4\x8da ma\xc4\x8dka ter psi.\n_START_SECTION_\nBolezni, ki jih prena\xc5\xa1ajo podgane\n_START_PARAGRAPH_\n\xc4\x8crne podgane (ali njihovi paraziti) so prena\xc5\xa1alci raznih bolezni. Najbolj znane med njimi so buboni\xc4\x8dna kuga (prena\xc5\xa1a se preko podganjih bolh), tifus, Weilova bolezen, toksoplazmoza in trihinoza.'